b'\n_START_ARTICLE_\nMatra\n_START_PARAGRAPH_\nM\xc3\xa9canique Avion TRAction, oziroma Matra, je biv\xc5\xa1e mo\xc5\xa1tvo Formule 1, ki je nastopalo med sezonama 1967 in 1972. Prvo zmago za Matro je dosegel Jackie Stewart na Veliki nagradi Nizozemske, uspeh ki ga je v tej sezoni ponovil \xc5\xa1e na Velikih nagradah Nem\xc4\x8dije in ZDA in s tem izdatno prispeval k tretjemu mestu svojega mo\xc5\xa1tva v konstruktorskem prvenstvu. V svoji tretji sezoni 1969 pa je mo\xc5\xa1tvo osvojilo konstruktorski naslov, Jackie Stewart pa \xc5\xa1e dirka\xc5\xa1kega s \xc5\xa1estimi zmagami. V sezonah 1970 do 1972 mo\xc5\xa1tvo ni ve\xc4\x8d uspelo zmagati, je pa doseglo v vseh treh sezonah skupaj \xc5\xa1e pet tretjih mest. Po koncu sezone 1972 se je mo\xc5\xa1tvo umaknilo iz Formule 1. Skupno so nastopili na \xc5\xa1estdesetih prvenstvenih dirkah Formule 1 ter dosegli devet zmag, vse Jackie Stewart, in \xc5\xa1tiri najbolj\xc5\xa1e \xc5\xa1tartne polo\xc5\xbeaje.'